b"\n_START_ARTICLE_\nMaria Guleghina\n_START_SECTION_\nBiografia\n_START_PARAGRAPH_\nNasqu\xc3\xa9 a Odessa, actualment Ucra\xc3\xafna, llavors part de la Uni\xc3\xb3 Sovi\xc3\xa8tica, de pare armeni i mare ucra\xc3\xafnesa._NEWLINE_Va completar els seus estudis musicals al Conservatori d'Odessa amb Ievgueni Nikol\xc3\xa0ievitx Iv\xc3\xa0nov, amb qui va continuar perfeccionant-se despr\xc3\xa9s d'haver aconseguit el seu diploma._NEWLINE_Debut\xc3\xa0 el 1985 en el paper de Iolanta a l'\xc3\x92pera Estatal de Minsk,just abans de sortir de la Uni\xc3\xb3 Sovi\xc3\xa8tica per emprendre una carrera internacional._NEWLINE_El seu debut a l'estranger va tenir lloc el 24 de mar\xc3\xa7 de 1987 en el paper d'Amelia a Un ballo in maschera al Teatro alla Scala, per la sobtada indisposici\xc3\xb3 de Susan Marie Pierson._NEWLINE_Despr\xc3\xa9s arribaren interpretacions en papers protagonistes a I due Foscari, Manon Lescaut i Tosca. Ben aviat fou contractada per cantar a Viena, Munic, Hamburg, Londres i l'Op\xc3\xa9ra National de Paris (Abigaille a Nabucco)._NEWLINE_El debut estatunidenc fou al Metropolitan Opera el 1990 com a Maddalena a Andrea Ch\xc3\xa9nier. Cant\xc3\xa0 despr\xc3\xa9s a l'\xc3\x92pera de San Francisco i a l'\xc3\x92pera de Chicago a Ernani, Simon Boccanegra, Cavalleria rusticana i Fedora. Successivament ampli\xc3\xa0 el seu repertori incloent Attila i Macbeth. Despr\xc3\xa9s de la caiguda de la Uni\xc3\xb3 Sovi\xc3\xa8tica cant\xc3\xa0 a R\xc3\xbassia i debut\xc3\xa0 al Teatre Mari\xc3\xafnski de Sant Petersburg el 1992 amb l'\xc3\xb2pera La dama de piques. Ha cantat tamb\xc3\xa9 molts cops al Jap\xc3\xb3 i diverses temporades al Gran Teatre del Liceu de Barcelona._NEWLINE_El 2010 va interpretar l'\xc3\xa0ria de l'\xc3\xb2pera El pr\xc3\xadncep \xc3\x8dgor en la cerim\xc3\xb2nia de cloenda dels XXI Jocs Ol\xc3\xadmpics d'hivern de Vancouver._NEWLINE_\xc3\x89s considerada una de les principals sopranos dram\xc3\xa0tiques de la seva generaci\xc3\xb3, admirada per la seva veu c\xc3\xa0lida i rica i la seva intensa pres\xc3\xa8ncia esc\xc3\xa8nica._NEWLINE_Maria Guleghina \xc3\xa9s membre honor\xc3\xa0ria del Comit\xc3\xa8 Paral\xc3\xadmpic Internacional i Ambaixadora de Bona Voluntat de l'UNICEF. El 2006 va rebre l'Orde de la Sant\xc3\xadssima Princesa Olga de III grau.La temporada 2003-2004 reb\xc3\xa9 el guard\xc3\xb3 al millor cantant de la temporada del Liceu que atorga l'Associaci\xc3\xb3 de Liceistes 4t i 5\xc3\xa8 Pis."